Františkova huta bude hostiť jeden z najstarších Oravských festivalov.
Kombinácia živej hudby, krásneho prostredia a pulzujúcej atmosféry robí z hudobného festivalu Orava Alternative na Františkovej Huti povinnú akciu pre tých, ktorí hľadajú jedinečný a obohacujúci hudobný zážitok. Orava Alternative je voľným pokračovaním už nefungujúceho festivalu Orava Rockfest, ktorý započal svoju činnosť v neďalekej obci Nižná práve pred dvadsiatimi dvoma rokmi a zaraďuje sa po Rockovom zábere medzi najstaršie hudobné festivaly Oravy.
V sobotu 3. augusta 2024 od 16:00 si budete môcť zadarmo, alebo vami uznané dobrovoľné vstupné na pódiu pri Františkovej Huti v Podbieli pozrieť osem prevažne rockových kapiel. Domácu oravskú scénu budú reprezentovať THE LAMPIONS a RAZ-2-TRY. Veľkú časť programu budú tvoriť kapely, ktoré so svojou tvorbou zabŕdajú do folku. Také vystúpia hneď tri – trenčianska POLUDNICA, banskobystrický CASCABEL a GAILARD z Liptovského Mikuláša. Line-up dopĺňajú alternatívni SVIECA VO VETRE z Púchova. 
Najväčším lákadlom tohto roka budú bez pochýb minuloroční víťazi kategórie hard&heavy v Rádiohlavách, bratislavskí postmetalisti BESNA a bratislavská formácia RUST2DUST, ktorá v súčasnosti brázdi festivalové pódiá s raperom ZVERINOM. A inak tomu nebude samozrejme ani na Františkovej Huti v Podbieli. 
Františkova Huta, malebná lokalita zasadená do krásneho prostredia oravskej prírody slúži ako dokonalé prostredie pre hudobný festival. Atmosféra festivalu je naplnená pozitívnou energiou a vytvára priestor, kde sa milovníci hudby môžu spájať, tancovať a spoločne oslavovať tento malý oravský sviatok živej hudby.
Viac informácii na FB stránke podujatia: https://www.facebook.com/profile.php?id=61562521485313

